ไทยรีจ่ายน้ำท่วม3พันล้าน
ยังมั่นใจยอดกำไรปีนี้พุ่ง 900 ล้านบาทศรีอยุธยาแคปปิตอลตะลุยซื้อประกัน
29 มี.ค. 2556

ยังมั่นใจยอดกำไรปีนี้พุ่ง 900 ล้านบาทศรีอยุธยาแคปปิตอลตะลุยซื้อประกัน
ไทยรีฯ สินทรัพย์ลดฮวบ 3,000 ล้านบาท ผลต้องจ่ายเคลมน้ำท่วม ยันกำไรพุ่ง 900 ล้านบาท
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ เปิดเผยว่า ในปีนี้สินทรัพย์ลงทุนของบริษัทจะหายไปประมาณ 3,000 ล้านบาท จากการจ่ายสินไหมทดแทนน้ำท่วมใหญ่ โดยลดจาก 1.8 หมื่นล้านบาท เหลือแค่ 1.5 หมื่นล้านบาท จะทำให้ผลตอบแทนจากการลงทุนลดลง แต่จะไม่ส่งผลกระทบต่อผลการดำเนินงานรวม 
อย่างไรก็ตาม คาดว่าในปีนี้จะมีกำไรจากการรับประกันภัยค่อนข้างสูง เพราะในไตรมาสแรกไม่มีความเสียหายครั้งใหญ่เกิดขึ้น โดยประมาณการว่าจะมีกำไรเพิ่มขึ้นประมาณ 20% หรือเป็นเงิน 900 ล้านบาท ซึ่งจะทำให้ผลการดำเนินงานกลับมาเป็นบวก จากปีที่ผ่านมาขาดทุนสุทธิ 4,349.16 ล้านบาท
“เราลงทุนในพันธบัตรรัฐบาลสูงถึง 97% ที่เหลือเป็นการลงทุนในหุ้น และตอนนี้เราก็ยังไม่กล้าลงทุนในหุ้น เพราะราคาปรับตัวสูงขึ้นมามากแล้ว และการลงทุนคงจะทำผลตอบแทนได้ไม่มากเพราะอัตราดอกเบี้ยอยู่ในระดับต่ำ แต่กำไรจะมาจากการรับประกันภัย” นายสุรชัย กล่าว
นายสุรชัย กล่าวว่า ขณะนี้ธุรกิจประกันชีวิตกำลังติดตามความคืบหน้าการกู้เงิน 2 ล้านล้านบาท ที่น่าจะออกมาในรูปของพันธบัตรระยะยาว หากอัตราดอกเบี้ยเป็นที่น่าพอใจจะเป็นการตอบโจทย์ของธุรกิจประกันชีวิต
นายโรวัน ดี อาซี่ กรรมการผู้อำนวยการ บริษัท ศรีอยุธยา แคปปิตอล เปิดเผยว่า บริษัทมีแผนที่จะเข้าไปลงทุนหรือซื้อธุรกิจประกันวินาศภัยอื่นเพิ่มเติมและเพิ่มสัดส่วนการถือหุ้นในบริษัท อลิอันซ์อยุธยาประกันชีวิตให้ได้มากขึ้น เนื่องจากต้องการเข้าไปมีบทบาทในการบริหารจัดการธุรกิจมากขึ้น เพราะที่ผ่านมา บริษัท อลิอันซ์ฯ ส่งกำไรกลับมาให้บริษัทเพียง 20% เท่านั้น ซึ่งถือว่าไม่สูง เมื่อเทียบกับบริษัท ศรีอยุธยา เจนเนอรัล ประกันภัย ที่ส่งกำไรกลับมาให้บริษัท 100%